
Text rozhodnutia
Súd: Krajský súd Bratislava Spisová značka: 6S/15/2016 Identifikačné číslo súdneho spisu: 1016200140 Dátum vydania rozhodnutia: 27. 02. 2017 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2017:1016200140.3 Uznesenie Krajský súd v Bratislave v právnej veci žalobcu: Poľnohospodárska Pôda s.r.o., so sídlom Žehrianska 3179/3, 851 07 Bratislava, zastúpený: LawService, s.r.o., so sídlom Stráž 3/223, 960 01 Zvolen, proti žalovanému: Úrad geodézie, kartografie a katastra Slovenskej republiky, so sídlom Chlumeckého 2, P.O.BOX 57, 820 12 Bratislava, za účasti: 1. Generálna prokuratúra Slovenskej republiky, netrestný odbor, so sídlom Štúrova 2, 812 85 Bratislava, 2. R. F., bytom C. XXX/XX, XXX XX N., zastúpený: BIZOŇ & PARTNERS, s.r.o., advokátska kancelária, so sídlom Hviezdoslavovo námestie 25, 811 02 Bratislava, o preskúmanie zákonnosti rozhodnutia žalovaného č. LPO-7995/2015/Sl zo dňa 17.12.2015, takto r o z h o d o l : Krajský súd v Bratislave p o s t u p u j e vec Krajskému súdu v Nitre. o d ô v o d n e n i e : 1. Žalobou doručenou tunajšiemu správnemu súdu dňa 03.02.2016 sa žalobca domáha preskúmania zákonnosti rozhodnutia žalovaného č. LPO-7995/2015/SI zo dňa 17.12.2015, ktorým žalovaný odvolanie žalobcu zamietol a rozhodnutie Okresného úradu Nitra, odbor opravných prostriedkov, referát katastra nehnuteľností č. UPo 9/2015-6, OU-NR-OOP-2015/038121-6, k: Pd 172/15/4403-3, V 5241/2015 zo dňa 13.10.2015, potvrdil. Týmto rozhodnutím Okresný úrad Nitra vyhovel protestu prokurátorky Okresnej prokurátorky Nitra sp.zn. Pd 172/15/4403-3 zo dňa 11.09.2015 a rozhodnutie Okresného úradu Nitra, katastrálneho odboru č. V 5241/2015 zo dňa 28.07.2015 o povolení vkladu vlastníckeho práva k nehnuteľnosti zrušil a vec vrátil na ďalšie konanie Okresnému úradu Nitra, katastrálnemu odboru. 2. Dňa 01.07.2016 nadobudli účinnosť tri procesné kódexy - Civilný sporový poriadok (zákon č. 160/2015 Z. z.), Civilný mimosporový poriadok (zákon č. 161/2015 Z. z.) a Správny súdny poriadok (zákon č. 162/2015 Z. z.), ktoré nahradili doteraz platný Občiansky súdny poriadok (zákon č. 99/1963 Zb.). V správnom súdnictve správny súd postupuje v zmysle Správneho súdneho poriadku. 3. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa ust. § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. 6. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 7. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 8. Podľa § 18 ods. 5 SSP, právne účinky spojené s podaním žaloby alebo iného podania zostávajú pri postúpení veci zachované. 9. Podľa § 491 ods. 1 SSP, ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 10. Podľa § 491 ods. 2 veta posledná SSP, ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. 11. V uvedenej právnej veci správny súd po skúmaní procesných podmienok zistil, že nie je miestne príslušný na konanie o podanej žalobe. V prejednávanej veci rozhodoval v prvom stupni Okresný úrad Nitra, odbor opravných prostriedkov, referát katastra nehnuteľností, ktorý má sídlo v Nitre a teda miestne (aj vecne) príslušným je Krajský súd v Nitre, keďže v jeho obvode má sídlo orgán verejnej správy, ktorý vo veci rozhodoval v prvom stupni. 12. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Nitre. 13. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

